Hierdie artikel, wat gebaseer is op 'n proefskrif oor die Anglo-Boereoorlog soos dit deur die bevolking van die Winburg-distrik ervaar is, demonstreer hoedat postmoderne insigte wat professionele historici erg verontrus het, kan bydra tot 'n siening van die oorlog wat relevant is met betrekking tot Afrikaner-identiteit in 'n demokratiese, pluralistiese Suid-Afrika. Die tradisionele, Afrikaner-nasionalistiese paradigma word ontkrag deur 'n antitotaliserende benadering en die ideologiese gebruik van die geskiedenis vir magsuitoefening word aan die kaak gestel. Aan die ander kant kan dekonstruksie daartoe bydra om aspekte van die verlede na vore te bring wat met voordeel opnuut aandag kan geniet.